Document ID: 32010D0456

SKLEP KOMISIJE
z dne 17. avgusta 2010
o odstopanju od Uredbe (ES) št. 687/2008 glede rokov za dostavo in prevzem žit za intervencijo na Finskem za tržno leto 2009/2010
(notificirano pod dokumentarno številko C(2010) 5659)
(Besedilo v finskem in švedskem jeziku je edino verodostojno)
(2010/456/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) in zlasti člena 43(a) v povezavi s členom 4 Uredbe,
ob upoštevanju naslednjega:
(1)
Uredba Komisije (ES) št. 687/2008 z dne 18. julija 2008 o uvedbi postopkov za prevzem žit s strani plačilnih ali intervencijskih agencij in določitvi metode analiz za ugotavljanje kakovosti žit (2) določa, da se ponudnike v primeru, da je ponudba sprejemljiva, čim prej obvesti o časovnem razporedu dostave. V ta namen prvi pododstavek člena 2(4) navedene uredbe določa, da mora biti za žita, razen za koruzo, zadnja dostava v intervencijski center, za katerega je bila ponudba narejena, opravljena najpozneje konec četrtega meseca po mesecu prejetja ponudb, vendar za Finsko ne pozneje kot 31. julija.
(2)
Člen 6(6) Uredbe (ES) št. 687/2008 določa, da mora biti zadnji prevzem za žita, razen za koruzo, opravljen najpozneje konec drugega meseca po zadnji dostavi iz prvega pododstavka člena 2(4), vendar za Finsko ne pozneje kot 31. avgusta.
(3)
Člen 7(1) Uredbe (ES) št. 687/2008 določa, da je treba analizo zunanjih in notranjih lastnosti odvzetega vzorca zagotoviti v roku 20 delovnih dni od dneva pridobitve reprezentativnega vzorca.
(4)
Pridelek žit je na Finskem v tržnem letu 2009/2010 dosegel rekordno raven v višini 4,3 milijona ton, od tega 2,2 milijona ton ječmena. Glede na stanje na trgu žit na Finskem, za katerega so značilne razmeroma nizke ravni proizvodnih cen, ki so nižje od intervencijskih cen, so bile na Finskem v tržnem letu 2009/2010 velike količine ponujene v intervencijo, in sicer približno 823 000 ton, od tega 796 000 ton ječmena in 27 000 ton navadne pšenice. V skladu z najnovejšimi statističnimi podatki z dne 1. julija 2010 znaša skupna količina v intervencijo prevzetega žita od začetka intervencijskega obdobja približno 573 000 ton, od tega 566 000 ton ječmena in 7 000 ton navadne pšenice. Zato ostaja znatna količina ponudb za intervencijo, ki morajo biti dostavljene in analizirane z namenom prevzema v intervencijo.
(5)
Finska je 24. junija 2010 službe Komisije obvestila, da je bilo iskanje dodatnih zmogljivosti skladiščenja za obvladovanje obilnih ponudb žit za intervencijo zamudno in je povzročilo zaostanek. Zato finski organi za tržno leto 2009/2010 prosijo za podaljšanje roka za dostavo žit do 30. septembra 2010 in za prevzem žit do 31. oktobra 2010 ter za podaljšanje roka za analizo kakovosti.
(6)
Ob upoštevanju navedenih okoliščin in da se omogoči primeren prevzem ponujenih žit za tržno leto 2009/2010, se zdi upravičeno ugoditi prošnji Finske in z odstopanjem od Uredbe (ES) št. 687/2008 za navedeno tržno leto podaljšati obdobje za dostavo, rok za analizo kakovosti in obdobje za prevzem proizvodov, ponujenih v intervencijo.
(7)
Določiti je treba, da se za ponudbe, predložene na Finskem za tržno leto 2009/2010, uporabljajo odločbe iz tega sklepa.
(8)
Ukrepi, predvideni s tem sklepom, so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJI SKLEP:
Člen 1
Z odstopanjem od prvega pododstavka člena 2(4) Uredbe (ES) št. 687/2008 mora biti za tržno leto 2009/2010 zadnja dostava za žita, ponujena v intervencijo na Finskem, opravljena najpozneje 30. septembra 2010.
Člen 2
Z odstopanjem od člena 6(6) Uredbe (ES) št. 687/2008 mora biti za tržno leto 2009/2010 zadnji prevzem žit, ponujenih v intervencijo na Finskem, opravljen najpozneje 31. oktobra 2010.
Člen 3
Z odstopanjem od člena 7(1) Uredbe (ES) št. 687/2008 mora biti za tržno leto 2009/2010 na Finskem rok za analizo zunanjih in notranjih lastnosti odvzetega vzorca trideset delovnih dni.
Člen 4
Ta sklep se uporablja za ponudbe za intervencijo, predložene za tržno leto 2009/2010.
Člen 5
Ta sklep je naslovljen na Republiko Finsko.
V Bruslju, 17. avgusta 2010

Labels: 3
18
17
6